Հայաստանի հեղափոխության պետ. թանգարանը (Երևան) կազմակերպվել է 1921-ին՝ Հայաստանի պատմության պետ. թանգարանի հեղափոխության բաժնի նյութերի հիման վրա։ Պարունակում է (1986) ավելի քան 55 հզ. ցուցանմուշ (փաստաթղթեր, լուսանկարներ, անձնական իրեր, գեղարվեստական գործեր ևն)։ Ե. Չարենցի անվ. գրականության և արվեստի թանգարանը (Երևան) կազմակերպվել է 1954-ին՝ գրականության և թատեր, թանգարանների, ինչպես նաև Ռ. Մելիքյանի անվ. երաժշտ. կաբինետի նյութերի հիման վրա։ Այստեղ են կենտրոնացված գրական, հասարակական, մշակութային գործիչների և զանազան միավորումների արխիվային ֆոնդերը (600): Թանգարանների բաժիններում պահվում և մշակվում են առանձին գործիչների ձեռագրեր, գրքեր, լուսանկարներ, ձայնագրություններ, գեղանկարչական գործեր, քանդակներ, զգեստներ, անձնական իրեր ևն։